**Предимствата на новата програма LIFE са по-голяма гъвкавост, опростени правила и по-малка административна тежест**

На 1 юни 2018 г. Европейската комисия представи предложение за Регламент на Европейския парламент и на Съвета за създаване на Програма за околната среда и действията по климата (LIFE) и за отмяна на Регламент (ЕО) № 1293/2013. Предложението ще бъде разгледано в обикновена законодателна процедура, като датата на прилагането му се предвижда да бъде 1 януари 2021 г. и да обхваща периода до 2027 г. Новото предложение предвижда общ бюджет от 5,45 млрд. евро спрямо 3,457 млрд. евро за предишния програмен период 2014-2020 г. Преговорите в Съвета на ЕС по досието започнаха по време на Българското председателството, като Австрийското председателство ще цели постигне на частичен общ подход по Регламента.

С това предложение Европейската комисия желае да запази и засили широкия набор от политики, фондове и инструменти, с които са създадени най-съвременните стандарти в света във връзка с действията за борба с климатичните промени. Приоритет на ЕК е преходът към нисковъглеродна и кръгова икономика като цялостен модел за модернизация на икономиката на Европа. Програма LIFE е механизмът, който спомага за опазването и подобряването качеството на околната среда, качеството на живот и здравето на гражданите не ЕС. Програмата действа като катализатор чрез малки по мащаб мерки, предназначени за започване, разширяване или ускоряване на устойчивото производство, дистрибуция и потребление, както и не на последно място – към внимателното и рационалното използване на природните ресурси.

Спрямо предишния програмен период на програмата се отчита прогресивното увеличаване на бюджета от 3,457 млрд. евро за периода 2014-2020 на 5,45 млрд. евро за новия програмен период.  
Новият бюджет ще бъде разпределен в четири подпрограми:

* „Природа и биологично разнообразие“ – 2,15 млрд. евро
* „Кръгова икономика и качество на въздуха“ - 1,33 млрд. евро
* „Адаптация към промените на климата“ - 0.95 млрд. евро
* „Преход към чиста енергия“ (нов компонент, трансфериран от Програма „Хоризонт 2020“) - 1 млрд. евро

Предимствата на новата програма LIFE са по-голяма гъвкавост, опростени правила и по-малка административна тежест с цел постигане на по-дълбока синергия между политиките и програмите на ЕС. Условията по отношение на финансирането по програмата се предвижда да бъдат променени. Това ще позволи адаптирането на множеството проекти и тяхното напасване с различните тенденции в страните членки. С тези промени се цели избягването на географския дисбаланс по отношение на усвояването на средствата, което може да се отчете като недостатък през предишния програмен период. Предвижда се да има и приоритетно финансиране, което ще се отнася до стратегическите проекти.

Най-важният критерий за одобряването на проекти по новата програма LIFE ще бъде тяхното качество.В тази връзка е планирано да бъде засилена ролята на Националните контактни точки, които да провеждат обучения и консултации на потенциалните бенефициенти. Функциите на Национална контактна точка за България и през новия програмен период ще продължат да се изпълняват от Министерството на околната среда и водите.